Marlene Harpsøe (DD), 2024-04-25:
Jeg vil igen sige en stor tak, fordi vi får lejlighed til at drøfte botilbudsområdet her i Folketingssalen i dag.
For det handler jo om mennesker, nemlig mennesker i en socialt yderst udsat livssituation, som har brug for hjælp.
Og det er os, der i sidste ende bærer ansvaret for at sikre, at det, de går og tumler med til daglig, får de hjælp og støtte til.
Derfor rammer det også en hårdt, når det er, at man sådan gang på gang kan opleve, at systemet, som egentlig skulle gribe de her mennesker, som har brug for hjælp, fejler.
Egentlig er jeg ret meget imod at kalde det for et system, for system lyder som sådan noget statsligt.
Det skal jo være et netværk af mennesker, af relationer, som griber den enkelte og rent faktisk sikrer, at de får den hjælp og støtte, som de har behov for.
Nogle gange har jeg mødt nogle mennesker i mit virke i sundhedsvæsenet, hvor jeg har tænkt: Hold da op, kan mennesker komme så langt ud?
Det er triste skæbner, som det er svært at beskrive, hvis man ikke selv har mødt et menneske, som har i nogle meget, meget vanskelige kår, bl.a. socialt og psykisk, og som lider af psykiske lidelser, samtidig med at de har misbrug og virkelig tumler rundt for at få hverdagen til at fungere.
De lever et andet liv end os, der sidder herinde, og har virkelig brug for, at vi understøtter dem i at få et så godt og værdigt liv som overhovedet muligt.
Derfor gør det også ondt, når man netop hører eksempler på, at det ikke fungerer.
Jeg har bidt mærke i, at både social- og boligministeren, men også indenrigs- og sundhedsministeren har holdt nogle rigtig fine taler heroppe i dag i forhold til at fortælle om nogle af de ting, der er i gang.
Det er positivt, men der er stadig væk en hel del, som vi kan gøre.
En af de ting, der er fremkommet, er bl.a. psykiatriaftalen, som jo er en aftale, som vi i Danmarksdemokraterne også bakker meget op om og er med i, og som er et positivt skridt i den rigtige retning.
Der er også taget andre tiltag, også i finanslovssammenhæng.
Vi forstår ikke, at man vil afkoble den politiske debat på den måde, når det er, at vi alle sammen har et fælles ansvar og gerne vil tage et fælles ansvar for rent faktisk at sikre, at der sker handling.
Men når det så er sagt, vil jeg ikke bruge tid på lige præcis det i dag.
Noget af det, som vi lige har lavet en aftale om, er jo ældreloven, hvor det er, at vi har været med til at sige, at vi skal have en større gennemsigtighed i priser og kvalitet på de forskellige plejehjem og hos de forskellige plejeleverandører.
Stemmer prisen overens med den kvalitet, der rent faktisk er leveret?
For vi skal jo huske på, at det er mennesker, der er i centrum her.
Og når man har set bl.a. en Operation X-dokumentar, der hedder »Nødråb i natten«, tænker man, at man absolut ikke får den kvalitet for pengene, som mennesker, der har brug for hjælp og bor de steder, har brug for.
Hvis der var en økonomichef på det her område, er jeg helt sikker på, at han nok ville fyre en del medarbejdere og starte forfra, for tingene hænger ikke sammen, og det skal de.
Samtidig har vi to lovgivninger – en servicelov og en lovgivning for sundhedsområdet – som nogle gange gnider mod hinanden, og som skaber nogle uhensigtsmæssigheder i forhold til den hjælp, som borgeren rent faktisk skal have.
Det synes jeg er vigtigt at vi sætter mere fokus på, altså at man, når man f.eks. er på et botilbud, så stadig væk godt kan få hjælp, også selv om det er regionerne, som skal finansiere det.
Så vil jeg også nævne de manglende kompetencer, som mange oplever derude, altså at kompentencerne mangler.
Der er det rigtig vigtigt, at vi også gør, hvad vi kan, for at sikre, at de kompetencer bliver opbygget ude lokalt på de forskellige steder.
Til sidst – der er ikke så meget tid – vil jeg lige sige, at vi har et forslag til vedtagelse på vegne af Danmarksdemokraterne, SF, Liberal Alliance, Det Konservative Folkeparti, Enhedslisten og Dansk Folkeparti, som lyder sådan her:
»Folketinget bemærker, at Rigsrevisionen retter skarp kritik af indsatsen for at sikre sammenhængende forløb for borgere ved indlæggelser i psykiatrien og efterfølgende ophold på sociale botilbud.
I mange tilfælde får borgere ikke den lovpligtige koordinerede indsats mellem region og kommune, som ellers var et centralt formål med ændringen af psykiatriloven i 2019.
Folketinget ønsker, at borgerne visiteres til tilbud, der modsvarer deres behov, og at kommuner og regioner forpligtes på at samarbejde om den bedste behandling, hjælp og støtte for borgere, der har tværsektorielle forløb.
I den forbindelse er det en forudsætning, at udskrivningsaftaler, der klart definerer ansvaret for behandling, hjælp og støtte, udarbejdes og følges.